આજે લોકો એવું માની રહ્યા છે કે જ્ઞાની માણસો એટલે શિક્ષિત માણસો. શિક્ષિત માણસો તો વાંચવાનું, લખવાનું, સ્માર્ટફોન પર ચોંટીને ભેળસેળવાળી કે અર્થહીન માહિતી ભેગી કર્યા કરવાની. ખુરશી ઉપર બેઠાં બેઠાં કોમ્પ્યુટર ચલાવવા અને હુકમ કરવા. આજે શીખવું એટલે જાણે કામ છોડવું! ભણેલાને કામ કરવામાં શરમ અનુભવાય છે. આજે ઘરકામમાં મદદ કરવાનું કે પોતાની વસ્તુઓ વ્યવસ્થિત રાખવાનું નવી પેઢીને ગમતું નથી. નવી પેઢી શ્રમકામ પાર પાડવા માટે સેવકો કે યંત્રોની મદદની ઇચ્છા રાખે છે. ગિબન નામના લેખકે જણાવ્યું છે કે ઉત્પાદક પરિશ્રમ પ્રત્યે ઘૃણા સેવવાથી રોમન સભ્યતાનો હ્રાસ થયો હતો.